paragraph_text: Vaiphei društvo je patronimičko i patrijarhalno, a najstariji sin uvijek nasljeđuje svoga oca. Organizirani su u brojne klanove i pod-klanove. Klanovi su endogamni, a interklanska ženidba nije uobičajena. Svaki klan ima i svoga vođu upa, a svako selo poglavicu zvanog Khawpa ili Haosa kojemu su u pripomoći Siamang Pachaeng ili ministri (starci). Selo ima i svoga seoskog vikača (Taangsampu), slično dobošaru u nekim balkanskim predjelima, čiji je posao informiranje seoskog stanovništva o svim novostima. U selu još postoje kovač (Thiik-Seekpu) i lovački vođa (Tunpu). Rasprave se vode u seoskoj sudnici Innpi-Vaihawn od strane poglavice i plemića.